**ZRAČNA LUKA OSIJEK d.o.o.**

2020.

**Klisa, Vukovarska ulica 67**

**OIB: 48188420009**

**Godišnje izvješće Uprave o stanju Društva za 2020. godinu**

**Klisa, srpanj 2021.**

Sadržaj

[1. Osnovni podaci o Društvu 2](#_Toc77347200)

[2. Događaji koji su obilježili 2020. godinu 4](#_Toc77347201)

[3. Promet i prihodi od prometa 5](#_Toc77347202)

[4. Financijski izvještaji 7](#_Toc77347203)

[5. Organizacija rada i radnici 7](#_Toc77347204)

[6. Sustav upravljanja sigurnošću, usklađenošću i kvalitetom 8](#_Toc77347205)

[7. Nekretnine 9](#_Toc77347206)

[8. Aerodromska oprema, objekti, vozni park; kapitalna ulaganja 9](#_Toc77347207)

[9. Funkcija praćenja usklađenosti poslovanja i Antikorupcijski program 10](#_Toc77347208)

[10. Važniji poslovni događaji koji su se pojavili nakon proteka poslovne godine 11](#_Toc77347209)

[11. Zaključak 11](#_Toc77347210)

# Osnovni podaci o Društvu

|  |  |
| --- | --- |
| Tvrtka: | ZRAČNA LUKA OSIJEK društvo s ograničenom odgovornošću za usluge u zračnom prometu |
| Sjedište:  | Klisa (Grad Osijek), Vukovarska ulica 67 |
| OIB:  | 48188420009 |
| MBS:  | 030026579 |
| NKD 2007:  | 5223 Uslužne djelatnosti u vezi sa zračnim prijevozom |

Predmet poslovanja:

35.30 Proizv. i popr. zrakopl. i svemir. letjelica

50.20 Održavanje i popravak motornih vozila

52.72 Popravak električnih aparata za kućanstvo

55.52 Opskrbljivanje pripremljenom hranom (catering)

60.21 Ostali redoviti kopneni putnički prijevoz

60.23 Ostali kopneni cestovni prijevoz putnika

60.24 Cestovni prijevoz robe

63.12 Skladištenje robe

63.23.1 Djelatnosti u zračnim lukama

70.20 Iznajmljivanje vlastitih nekretnina

71.10 Iznajmljivanje automobila

71.21 Iznajmljivanje ostalih kopnenih prijevoznih sredstava

74.40 Promidžba (reklama i propaganda)

\* Kupnja i prodaja robe, osim oružja i streljiva, lijekova i otrova

\* Obavljanje trgovačkog posredovanja na domaćem i inozemnom tržištu

\* Pružanje usluga u nautičkom, seljačkom, zdravstvenom, kongresnom, športskom, lovnom i drugim oblicima turizma, pružanje ostalih turističkih usluga i dr.,

\* Pripremanje hrane, usluživanje pićem i napicima, pružanje usluga smještaja

\* Zastupanje stranih tvrtki

\* Poslovi međunarodnog otpremništva

\* Međunarodni prometno agencijski poslovi

\* Međunarodni prijevoz osoba i stvari u cestovnom prometu

\* Djelatnosti putničkih agencija

\* Djelatnosti organizatora putovanja (turoperatora)

\* Poduka i stručno osposobljavanje osoba koje rade na poslovima od značaja za sigurnost zračnog prometa na aerodromu

\* Upravljanje zračnom lukom

\* Zemaljske usluge u zračnim lukama

\* Komercijalni zračni prijevoz

\* Linijski zračni prijevoz

\* Operativne usluge u zračnom prometu

\* Usluge u zračnom prometu

Članovi društva (Skupština) i poslovni udjeli:

1. Republika Hrvatska 55%

2. Grad Osijek 25%

3. Osječko-baranjska županija 20%

Nadzorni odbor u 2020.:

1. Dinko Staničić, predsjednik, predstavnik RH: 16.06.2016. – 16.06.2020.
2. Silvestar Vargek, zamjenik predsjednika, predstavnik radnika: 07.09.2017. – 07.09.2021.
3. Ivan Begović, član, predstavnik RH: 16.06.2016. – 13.02.2020.
4. Tatjana Grganović, član, predstavnik Grada Osijeka: 27.02.2018. – 27.02.2022.
5. Ivica Bilac, član (od 03.12.2020. do 28.04.2021. predsjednik), predstavnik Osječko-baranjske županije: 05.05.2017. – 28.04.2021.

Nakon 16. lipnja 2020. godine većinski vlasnik Društva, Republika Hrvatska, nema predstavnika u Nadzornom odboru.

Uprava u 2020.:

Davor Forgić, direktor, zastupa društvo pojedinačno i samostalno od 10.10.2017. do 08.04.2021.

Odlukom Skupštine od 8. travnja 2021. godine opozvan je Davor Forgić s mjesta direktora Društva, na koje je bio imenovan odlukom Skupštine od 10. listopada 2017. godine. Na Skupštini održanoj 28. travnja 2021. godine direktorom Društva imenovan je Ivan Kos, do imenovanja direktora Društva putem javnog natječaja, a na razdoblje od najduže šest mjeseci.

Revizijski odbor je osnovan odlukom Skupštine od 25. kolovoza 2020. godine. Na istoj Skupštini su imenovana dva člana toga tijela. Revizijski odbor se nije konstituirao jer nije imenovan treći član (zakonski minimum).

Broj zaposlenih na dan 31.12.2020.: 55

Podružnica:

Putnička agencija Zračna luka Osijek, Klisa (Grad Osijek), Vukovarska ulica 67 (sjedište do 18.12.2020.: Osijek, Trg Ante Starčevića bb - pothodnik)

Djelatnosti podružnice:

\* Djelatnosti putničkih agencija

\* Djelatnosti organizatora putovanja (turoperatora)

Od 28. travnja 2021. godine osoba imenovana da u poslovanju podružnice zastupa osnivača je Ivan Kos.

# Događaji koji su obilježili 2020. godinu

Jubilarnu četrdesetu godinu postojanja Zračne luke Osijek obilježila je pandemija koronavirusa. Od ožujka do lipnja je bio obustavljen zračni promet, što se negativno odrazilo i na usluge iz sekundarnih djelatnosti Društva. Nakon što se promet nastavio odvijati, zabilježen je pad broja putnika i operacija zrakoplova, dok *cargo* prometa uopće nije bilo. Pregovori sa zračnim prijevoznicima nisu rezultirali novim linijama te je putnički promet na međunarodnim linijama sveden na samo jednu ranije dogovorenu liniju, na kojoj su odrađene tek četiri rotacije, a na domaćim linijama samo na PSO program. Unatoč značajnom padu poslovnih aktivnosti, održana je spremnost i funkcionalnost svih kapaciteta Zračne luke Osijek.

Prije početka krize izmijenjeno je unutarnje ustrojstvo i organizacija rada u Društvu, što je rezultiralo otkazivanjem tri ugovora o radu, dok su plaće svim radnicima za čijim radom je Društvo imalo potrebu povećane. Svrha tih izmjena bila je prilagoditi radna mjesta potrebama poslovanja i osigurati da radnici obavljaju više poslova kako bi njihov potencijal bio maksimalno iskorišten, a istovremeno povećanjem plaća, koje se godinama nisu mijenjale, povećati zadovoljstvo radnika i njihovu motiviranost za rad.

Sukladno Smjernicama Ministarstva državne imovine za racionalizaciju poslovanja pravnih osoba u državnom vlasništvu uslijed epidemije bolesti COVID-19 od 9. travnja 2020. godine, donesen je Krizni plan poslovanja te je Društvo poduzelo mjere za očuvanje poslovanja. Obustavljena su nova zapošljavanja, nisu produljeni ugovori o radu na određeno vrijeme, smanjena je naknada troškova prijevoza radnika na posao, radnici su radili od kuće, koristili godišnji odmor i slobodne dane, nije isplaćena uskrsnica, božićnica ni regres, obustavljene su sve marketinške aktivnosti, osiguran je moratorij na plaćanje kamata na dugoročni kredit, a nastojalo se i postići dogovor s dobavljačima u pogledu obveza iz razdoblja obustave prometa. Nabave (javne i jednostavne) su svedene nužni minimum odnosno na potrebe tekućeg poslovanja i na otklanjanje nesukladnosti iz nalaza Hrvatske agencije za civilno zrakoplovstvo. Promijenjena je adresa sjedišta podružnice Putnička agencija te ista od prosinca 2020. godine posluje na Zračnoj luci Osijek, a ugovor o zakupu poslovnog prostora u Osijeku na Trgu Ante Starčevića (pothodnik), u kojem je do tada poslovala je otkazan.

Osim mjera za racionalizaciju poslovanja, Društvo je poduzimalo i mjere za očuvanje života i zdravlja svojih radnika te korisnika usluga sukladno odlukama nadležnih tijela i zahtjevima zračnih prijevoznika.

Društvo je raspolagalo nekretninama u svom vlasništvu u korist Hrvatske kontrole zračne plovidbe d.o.o. (darovanje i kupoprodaja), čime su stvoreni uvjeti za dovršetak rekonstrukcije kontrolnog tornja koji se nalazi na tim nekretninama i osiguranje pratećih sadržaja, a o čemu su ranije bili obaviješteni Nadzorni odbor i Skupština.

Društvo je tijekom 2020. godine prodavalo rashodovanu neaktivnu pokretnu imovinu na temelju provedenih postupaka javne prodaje.

Kao i ranijih godina, Društvo je koristilo dodijeljene državne potpore odnosno subvencije.

Društvo je u 2020. godini ostvarilo ukupne prihode u iznosu od 11.923.580 kuna i ukupne rashode u iznosu od 12.964.282 kuna, tako da je rezultat poslovanja gubitak u iznosu od 1.040.702 kuna. Ukupan preneseni gubitak iz prijašnjih godina iznosi 11.650.870 kuna.

# Promet i prihodi od prometa

Nedugo nakon proglašenja epidemije bolesti COVID-19, obustavljen je zračni promet na Zračnoj luci Osijek. Promet na redovnim linijama nije se odvijao od 26. ožujka do 22. lipnja 2020. godine, kada je zračni prijevoznik Trade Air nastavio prometovati na domaćim linijama u okviru PSO programa. Početkom srpnja je s operacijama započeo i prijevoznik Croatia Airlines, također na linijama iz PSO programa.

Prema PSO programu, Trade Air tijekom cijele godine zrakoplovom tipa Turbolet L410 kapaciteta 18 sjedala obavlja dvostruke povratne rotacije iz Osijeka za Zagreb tijekom tri dana u tjednu te održava cjelogodišnje veze dva puta tjedno između Osijeka, Rijeke, Splita i Dubrovnika te Osijeka, Pule i Splita. Croatia Airlines tijekom ljetne sezone prometuje na linijama Osijek – Dubrovnik – Osijek i Osijek – Split – Osijek jedanput tjedno zrakoplovom tipa Dash 8-Q400 kapaciteta 76 sjedala.

Na jedinoj međunarodnoj liniji u 2020. godini (Stuttgart – Osijek – Stuttgart) prijevoznika Eurowings, odrađene su samo četiri rotacije u kolovozu zrakoplovom tipa Airbus 319 kapaciteta 150 sjedala, nakon čega je linija ukinuta zbog nedovoljne popunjenosti i slabog interesa putnika.

Rezultat svega je da je u odnosu na 2019. godinu, 2020. godine ostvaren 86% manji broj putnika i 41% manji broj operacija zrakoplova. Pad broja putnika je zabilježen i na izvanrednim linijama te generalnoj avijaciji (63%). Prijevoza tereta tijekom 2020. godine nije bilo.

Putnički promet ostvaren 2020. godine je manji od planiranog za 87%. Plan se temeljio na uvjetima novog PSO programa za razdoblje 2020.-2024., koji bi značio novu domaću liniju prema Zadru i zrakoplov većeg kapaciteta (ATR 42) te na očekivanim međunarodnim linijama. PSO program je produljen pod istim uvjetima, linija London – Osijek – London, koju je trebao uspostaviti zračni prijevoznik Ryanair nije realizirana, a na već spomenutoj liniji Stuttgart – Osijek – Stuttgart nisu ostvareni planirani rezultati.

U tablici u nastavku prikazane su usporedbe prometa ostvarenog 2020. s planiranim prometom za tu godinu te s prometom ostvarenim prethodne 2019. godine, kao i pripadajućih prihoda.

*Tablica 1. Usporedba prometa i prihoda od prometa: ostvarenje 2019., plan 2020., ostvarenje 2020.*

|  |  |  |  |
| --- | --- | --- | --- |
| **REDOVNE LINIJE, IZVANREDNE LINIJE, GENERALNA AVIJACIJA, CARGO** | **ZRAKOPLOVNE OPERACIJE** | **PUTNICI (za CARGO teret u kg)** | **PRIHOD OD OPERACIJA (kn)** |
| **2019.** | **2020.** | **RAZLIKA** | **INDEKS '20/'19** | **PLAN 2020.** | **RAZLIKA OG-PLAN** | **INDEKS OG/PLAN** | **2019.** | **2020.** | **RAZLIKA** | **INDEKS '20/'19** | **PLAN 2020.** | **RAZLIKA OG-PLAN** | **INDEKS OG/PLAN** | **2019.** | **2020.** | **RAZLIKA** | **INDEKS '20/'19** | **PLAN 2020.** | **RAZLIKA OG-PLAN** | **INDEKS OG/PLAN** |
| **SVEUKUPNO** | **2.587** | **1.517** | **-1.070** | **59** | **1.902** | **-365** | **80** | **46.383** | **6.627** | **-39.756** | **14** | **22.118** | **-15.491** | **30** | **2.405.104,49** | **1.575.018,17** | **-830.086,32** | **65** | **1.702.674,00** | **72.344,17** | **93** |
| **UKUPNO REDOVNE LINIJE** | **1.411** | **778** | **-633** | **55** | **990** | **-212** | **79** | **45.225** | **6.193** | **-39.032** | **14** | **21.230** | **-15.037** | **29** | **1.473.046,68** | **816.592,43** | **-656.454,25** | **55** | **1.362.774,00** | **-546.181,57** | **60** |
| MEĐUNARODNE REDOVNE LINIJE | 286 | 8 | -278 | 3 | 82 | -74 | 10 | 32.963 | 868 | -32.095 | 3 | 8.180 | -7.312 | 11 | 185.712,49 | 5.323,59 | -180.388,90 | 3 | 46.013,00 | -40.689,41 | 12 |
| Wizz Air | 96 | 0 | -96 | 0 | 0 | 0 | #DIV/0! | 14.445 | 0 | -14.445 | 0 | 0 | 0 | #DIV/0! | 81.580,11 | 0,00 | -81.580,11 | 0 | 0,00 | 0,00 | #DIV/0! |
| Basel | 96 | 0 | -96 | 0 | 0 | 0 | #DIV/0! | 14.445 | 0 | -14.445 | 0 | 0 | 0 | #DIV/0! | 81.580,11 | 0,00 | -81.580,11 | 0 | 0,00 | 0,00 | #DIV/0! |
| Eurowings | 190 | 8 | -182 | 4 | 82 | -74 | 10 | 18.518 | 868 | -17.650 | 5 | 8.180 | -7.312 | 11 | 104.132,38 | 5.323,59 | -98.808,79 | 5 | 46.013,00 | -40.689,41 | 12 |
| Stuttgart | 116 | 8 | -108 | 7 | 82 | -74 | 10 | 10.644 | 868 | -9.776 | 8 | 8.180 | -7.312 | 11 | 59.854,47 | 5.323,59 | -54.530,88 | 9 | 46.013,00 | -40.689,41 | 12 |
| Cologne | 74 | 0 | -74 | 0 | 0 | 0 | #DIV/0! | 7.874 | 0 | -7.874 | 0 | 0 | 0 | #DIV/0! | 44.277,91 | 0,00 | -44.277,91 | 0 | 0,00 | 0,00 | #DIV/0! |
| DOMAĆE REDOVNE LINIJE | 1.125 | 770 | -355 | 68 | 908 | -138 | 85 | 12.262 | 5.325 | -6.937 | 43 | 13.050 | -7.725 | 41 | 1.287.334,19 | 811.268,84 | -476.065,35 | 63 | 1.316.761,00 | -505.492,16 | 62 |
| Croatia Airlines | 118 | 60 | -58 | 51 | 84 | -24 | 71 | 6.348 | 2.746 | -3.602 | 43 | 5.712 | -2.966 | 48 | 359.150,03 | 169.777,49 | -189.372,54 | 47 | 255.666,00 | -85.888,51 | 66 |
| Dubrovnik | 58 | 30 | -28 | 52 | 42 | -12 | 71 | 2.921 | 1.260 | -1.661 | 43 | 2.856 | -1.596 | 44 | 176.531,37 | 84.888,75 | -91.642,63 | 48 | 127.833,00 | -42.944,26 | 66 |
| Split | 60 | 30 | -30 | 50 | 42 | -12 | 71 | 3.427 | 1.486 | -1.941 | 43 | 2.856 | -1.370 | 52 | 182.618,66 | 84.888,75 | -97.729,91 | 46 | 127.833,00 | -42.944,26 | 66 |
| Trade Air | 1.007 | 710 | -297 | 71 | 824 | -114 | 86 | 5.914 | 2.579 | -3.335 | 44 | 7.338 | -4.759 | 35 | 928.184,16 | 641.491,35 | -286.692,81 | 69 | 1.061.095,00 | -419.603,65 | 60 |
| Zagreb | 591 | 414 | -177 | 70 | 498 | -84 | 83 | 2.175 | 767 | -1.408 | 35 | 2.804 | -2.037 | 27 | 533.973,79 | 374.052,70 | -159.921,08 | 70 | 641.232,00 | -267.179,30 | 58 |
| Pula | 207 | 145 | -62 | 70 | 160 | -15 | 91 | 2.499 | 1.260 | -1.239 | 50 | 2.782 | -1.522 | 45 | 187.026,35 | 131.008,80 | -56.017,55 | 70 | 207.166,00 | -76.157,20 | 63 |
| Rijeka | 209 | 151 | -58 | 72 | 166 | -15 | 91 | 1.240 | 552 | -688 | 45 | 1.752 | -1.200 | 32 | 188.833,37 | 136.429,85 | -52.403,52 | 72 | 212.697,00 | -76.267,15 | 64 |
| **UKUPNO IZVANREDNE LINIJE I GA** | **1.168** | **739** | **-429** | **63** | **892** | **-153** | **83** | **1.158** | **434** | **-724** | **37** | **888** | **-454** | **49** | **847.145,23** | **758.425,74** | **-88.719,49** | **90** | **139.900,00** | **618.525,74** | **542** |
| MEĐUNARODNE IZVANREDNE LINIJE I GA | 359 | 244 | -115 | 68 | 294 | -50 | 83 | 1.066 | 407 | -659 | 38 | 588 | -181 | 69 | 634.900,00 | 523.611,91 | -111.288,09 | 82 | 124.950,00 | 398.661,91 | 419 |
| DOMAĆE IZVANREDNE LINIJE I GA | 809 | 495 | -314 | 61 | 598 | -103 | 83 | 92 | 27 | -65 | 29 | 300 | -273 | 9 | 212.245,23 | 234.813,83 | 22.568,60 | 111 | 14.950,00 | 219.863,83 | 1571 |
| **CARGO** | **8** | **0** | **-8** | **0** | **20** | **-20** | **0** | **13.277** | **0** | **-13.277** | **0** | **2.500** | **-2.500** | **0** | **84.912,58** | **0,00** | **-84.912,58** | **0** | **200.000,00** | **-200.000,00** | **0** |
| MEĐUNARODNI CARGO | 8 | 0 | -8 | 0 | 20 | -20 | 0 | 12.554 | 0 | -12.554 | 0 | 2.500 | -2.500 | 0 | 83.763,97 | 0,00 | -83.763,97 | 0 | 200.000,00 | -200.000,00 | 0 |
| DOMAĆI CARGO | 0 | 0 | 0 | #DIV/0! | 0 | 0 | #DIV/0! | 723 | 0 | -723 | 0 | 0 | 0 | #DIV/0! | 1.148,61 | 0,00 | -1.148,61 | 0 | 0,00 | 0,00 | #DIV/0! |

# Financijski izvještaji

U 2020. godini ostvareno je ukupno 11.923.580 kuna prihoda te 12.964.282 kuna rashoda. Rezultat poslovanja Društva je gubitak u iznosu od 1.040.702 kuna. Ukupan preneseni gubitak iz prijašnjih godina iznosi 11.650.870 kuna.

Financijske izvještaje za 2020. godinu čine Bilanca na 31.12.2020. godine, Račun dobiti i gubitka za razdoblje od 01.01.2020. do 31.12.2020. godine, Izvještaj o novčanim tokovima - Indirektna metoda u razdoblju 01.01.2020. do 31.12.2020. godine, Izvještaj o promjenama kapitala od 01.01.2020. do 31.12.2020. godine i Bilješke uz financijske izvještaje za godinu završenu 31.12.2020. godine, koji se prilažu ovom Godišnjem izvješću.

# Organizacija rada i radnici

Od 1. veljače 2020. godine na snazi je Pravilnik o unutarnjoj organizaciji i sistematizaciji radnih mjesta, kojim su definirane organizacijske jedinice (Ured direktora i pet službi) te radna mjesta s opisima poslova, posebnim uvjetima za zapošljavanje i koeficijentima složenosti poslova. Na temelju toga akta i izmijenjenog Pravilnika o radu, koji definira osnovicu za obračun plaće, svim radnicima koji su ostali u radnom odnosu su plaće povećane. Trošak osoblja je u 2020. u odnosu na 2019. godinu povećan za 7,42%. S obzirom na promjene u organizaciji i procesima rada, tri ugovora o radu su otkazana zbog poslovno uvjetovanih razloga; jedna radnica je zatražila sudsku zaštitu prava iz radnog odnosa.

Na dan 31. prosinca 2020. godine u društvu je bilo zaposleno 55 radnika.

*Tablica 2. Struktura zaposlenih na dan 31.12.2020.*

|  |  |
| --- | --- |
| muškarci  | 35 |
| žene | 20 |
| VSS | 13 |
| VŠS | 11 |
| SSS | 29 |
| NKV | 2 |
| ugovor o radu na neodređeno vrijeme | 52 |
| ugovor o radu na određeno vrijeme | 3 |
| puno radno vrijeme  | 54 |
| nepuno radno vrijeme  | 1 |

Svi radnici su uključeni u više poslovnih procesa. Društvo vodi brigu o zaštiti zdravlja radnika i sigurnosti na radu sukladno mjerodavnim propisima. Radnici redovno prolaze propisane provjere zdravstvene sposobnosti i posjeduju propisana liječnička uvjerenja te su osposobljeni za rad na siguran način. Radi sprječavanja širenja zaraze koronavirusom radnici su veći dio 2020. godine radili od kuće (oni kojima je priroda posla to omogućavala) i u timovima (oni koji su morali biti prisutni na Zračnoj luci Osijek); svi radnici koji su zbog potreba posla bili u mogućnosti koristili su godišnje odmore i slobodne dane tijekom najkritičnijih razdoblja borbe s koronavirusom. Radnici koji obavljaju poslove od značaja za sigurnost zračnog prometa propisno su osposobljeni i licencirani.

# Sustav upravljanja sigurnošću, usklađenošću i kvalitetom

Sustav upravljanja sigurnošću (*Safety Management System* - SMS) je organizirani pristup upravljanja sigurnošću koji uključuje odgovarajuću organizacijsku strukturu, sustav odgovornosti, politiku i procedure. Cilj uvođenja i primjene sustava upravljanja sigurnošću je da se kontrolom rizika i smanjivanjem broja nezgoda u svakodnevnom radu maksimalno smanji broj mogućih opasnosti po sigurnost putnika, zrakoplova, radnika i drugog osoblja te materijalnih dobara.

Kontinuiranim provođenjem upravljanja sigurnošću, tijekom 2020. godine provedene su sljedeće aktivnosti:

* praćenje događaja koji jesu ili su mogli ugroziti sigurnost, identifikacija opasnosti i pridodani im rizici, pokazatelji i ciljevi performanse sigurnosti 2019./2020.
* napravljena je revizija 4 dokumenta Procjena rizika i sigurnosti na Zračnoj luci Osijek (hazard log), izdanje 1, revizija 5, 26.01.2021.
* održavanje sastanaka Povjerenstva/ radnih grupa za sigurnost
* provođenje Planova za smanjenje rizika od neodobrenog ulaska (upada) na uzletno-sletnu stazu i za smanjenje rizika od izlijetanja s uzletno-sletne staze
* interni auditi kontrole rada na sigurni način- *safety* auditi
* izdavanje sigurnosnih uputa
* praćenje i analiza pojave ptica i životinja te sudara sa zrakoplovima
* vođenje nesukladnosti prema nadzorima Hrvatske agencije za civilno zrakoplovstvo i zračnih prijevoznika
* praćenje sukladnosti i vezanih procedura
* upravljanje promjenama
* održana je cjelokupna vježba za slučaj izvanrednog događaja koja uključuje sve službe Zračne luke Osijek, integralne i vanjske službe (23.09.2020.)
* redovno licenciranje i interne obnove znanja djelatnika Zračne luke Osijek
* revidiran je Aerodromski priručnik sukladno Uredbi Komisije (EU) 139/2014 i pripadajućoj regulativi (revizija 3 od 31.05.2020., izdanje 1).

Uzimajući u obzir da pružatelj usluga/operator aerodroma mora uspostaviti, održavati i unaprjeđivati SMS primjeren veličini, prirodi i kompleksnosti operacija/aktivnosti koje je ovlašten provoditi u sklopu svog certifikata, kao i opasnostima i rizicima sigurnosti vezanim uz operacije/aktivnosti svoje organizacije, može se zaključiti kako je 2020. godina, s obzirom na ostvareni promet, bila zadovoljavajuća u smislu sigurnosti. Svi evidentirani događaji na Zračnoj luci Osijek su sukladno Nacionalnom planu sigurnosti treće razine (događaji koji mogu predstavljati rizik za sigurnost zrakoplovstva, a koji prema procjeni rizika nisu kategorizirani kao nezgode). Većina evidentiranih događaja nije direktno utjecala na sigurnost zračnog prometa, ali su prepoznati kao situacije na koje treba upozoriti kako se ne bi ponovile jer bi u budućnosti mogle dovesti do ugrožavanja sigurnosti.

Sukladno recertifikaciji aerodroma, nastavilo se s praćenjem i upravljanjem promjenama te praćenjem sukladnosti i vezanih procedura, kao i osposobljavanjem radnika Društva za sustav upravljanja sigurnošću, čime se kontinuirano radi na promociji samog sustava te edukaciji i razvijanju kulture sigurnosti kod radnika.

Praćenje usklađenosti je dokumentirani proces praćenja usklađenosti organizacije (aerodromske operacije i održavanje) sa svim relevantnim zahtjevima i standardima. Kako je od ožujka 2020. godine nastupila epidemija koronavirusa, Društvo je usklađivalo uvjete rada s epidemiološkim mjerama izdanim od strane Stožera civilne zaštite Republike Hrvatske, Hrvatskog zavoda za javno zdravstvo, Hrvatske agencije za civilno zrakoplovstvo, Europske agencije za zrakoplovnu sigurnost (EASA) i zračnih prijevoznika.

Upravljanje promjenama je dokumentirani proces koji identificira vanjske i unutarnje promjene koje mogu imati (negativan) utjecaj na sigurnost.

# Nekretnine

Nekretnine u vlasništvu Društva nalaze se na području tri katastarske općine: k.o. Klisa i k.o. Bobota na području Općinskog suda u Vukovaru te k.o. Tenja na području Općinskog suda u Osijeku. Osim zemljišta na kojima je sagrađena infrastruktura Zračne luke Osijek, tu spadaju i velike površine poljoprivrednog zemljišta, koje su dijelom dane u zakup.

Tereti koji postoje na nekretninama su založna prava vjerovnika Hrvatske poštanske banke d.d. Zagreb (osiguranje potraživanja iz ugovora o dugoročnom kreditu) i Republike Hrvatske, Ministarstva financija (osiguranje potraživanja iz ugovora o državnom jamstvu), prava služnosti osnovana u korist Hrvatske kontrole zračne plovidbe d.o.o. Velika Gorica i HEP-Plin d.o.o. Osijek te pravo građenja osnovano u korist Zagrebačkog prometnog zavoda d.o.o. Zagreb.

Na određenim nekretninama u vlasništvu Društva izgrađeni su objekti društava INA – Industrija nafte d.d. Zagreb (avioservis) i Air Tractor d.o.o. Osijek (hangar za zrakoplove i prateći objekti) te državna cesta D418.

Tijekom 2020. godine završen je postupak uređivanja imovinskopravnih odnosa s Hrvatskom kontrolom zračne plovidbe d.o.o. u pogledu zgrade kontrolnog tornja i pripadajućeg okolnog zemljišta. Sklopljeni su ugovor o kupoprodaji i ugovor o darovanju nekretnina, na temelju kojih je navedeno društvo steklo pravo vlasništva.

U srpnju 2021. godine je sklopljen i ugovor o osnivanju prava služnosti u korist Hrvatske kontrole zračne plovidbe d.o.o. na susjednoj nekretnini u vlasništvu Društva, na koju će biti preseljen meteo krug. Sklopljeni su i ugovori o osnivanju prava služnosti s društvima Hrvatska elektroprivreda d.d. Zagreb (rekonstrukcija dalekovoda) i Hrvatski Telekom d.d. Zagreb (podzemni optički kabel za uključivanje kontrolnog tornja Hrvatske kontrole zračne plovidbe d.o.o. na javnu elektroničku komunikacijsku mrežu). Sva tri ugovora su sklopljena uz prethodne suglasnosti založnih vjerovnika Republike Hrvatske, Ministarstva financija i Hrvatske poštanske banke d.d.

# Aerodromska oprema, objekti, vozni park; kapitalna ulaganja

Društvo je u obvezi, sukladno Uredbi Komisije (EU) br. 139/2014 redovno paziti, skrbiti, održavati, servisirati, obnavljati i ispitivati operativne površine, vozila, opremu, uređaje, objekte i instalacije.

Kontrolu ispravnosti svega navedenog više puta godišnje obavlja Hrvatska agencija za civilno zrakoplovstvo te ostale državne inspekcije, kao i zračni prijevoznici koji koriste Zračnu luku Osijek.

Tijekom 2020. godine obavljani su poslovi prema Godišnjem planu i programu održavanja za 2020. godinu.

U nastavku je kratak pregled dijela objekata, vozila, opreme i instalacija bitnih za aerodrom:

* operativne površine,
* vozila i oprema Spasilačko vatrogasne postrojbe,
* vozila i oprema za prihvat i otpremu zrakoplova,
* vozila i oprema zimske službe,
* vozila i oprema ljetne službe,
* RTG uređaji i vage,
* instalacije svjetala operativnih površina i agregatnog napajanja,
* instalacije vodovoda, odvodnje i hidrantske mreže,
* instalacije informatike, videonadzora i vatrodojave,
* sustav grijanja/hlađenja i ventilacije.

Posebna pažnja se posvećuje održavanju zelenih površina, čišćenju rigola oko uzletno-sletne staze, krčenju perimetarske ograde i održavanju čistoće svih objekata sukladno epidemiološkim mjerama.

Ministarstvo mora, prometa i infrastrukture je u 2020. godini s ukupnim iznosom od 1.100.000,00 kuna sudjelovalo u financiranju sljedećih nabava (kapitalne investicije):

* HACZ NALAZ Izrada elaborata i izmještanje ciljne točke
* ZAŠTITA Nabava RTG uređaja
* SIGURNOST Izrada elaborata i izmjera TORA za intersection sa SV na A i B
* SIGURNOST Nabava opreme za odleđivanje USS
* SIGURNOST Nabava grijača fenskih lopatica motora zrakoplova

# Funkcija praćenja usklađenosti poslovanja i Antikorupcijski program

Odlukom o obvezi uvođenja funkcije praćenja usklađenosti poslovanja u pravnim osobama u većinskom državnom vlasništvu, koju je Vlada Republike Hrvatske donijela 17. listopada 2019. godine, Društvo je bilo dužno uvesti funkciju praćenja usklađenosti poslovanja. Navedena funkcija je uvedena odlukom Uprave – direktora od 24. travnja 2020. godine te je o uvođenju obaviješteno ministarstvo nadležno za državnu imovinu i Centar za restrukturiranje i prodaju.

Društvo je donijelo i na svojim mrežnim stranicama objavilo Akcijski plan za provedbu Antikorupcijskog programa Vlade Republike Hrvatske za trgovačka društva u većinskom državnom vlasništvu za razdoblje od 2019. do 2020. Na istim stranicama objavljeno je Izvješće o provedbi Akcijskog plana za provedbu Antikorupcijskog programa za trgovačka društva u većinskom državnom vlasništvu za razdoblje od 2019. do 2020.

# Važniji poslovni događaji koji su se pojavili nakon proteka poslovne godine

Skupština Društva je 8. travnja 2021. godine donijela odluku o opozivu Davora Forgića s mjesta Uprave – direktora, na koje je bio imenovan odlukom Skupštine od 10. listopada 2017. godine. Do imenovanja novog direktora na Skupštini održanoj 28. travnja 2021. godine Društvo je bilo bez Uprave.

Dugoročno kreditno zaduženje 2019. godine rezultiralo je stabilizacijom poslovanja Društva. Nakon isteka dvije godine počeka, Društvo je u svibnju 2021. godine trebalo započeti s otplatom kredita kroz 120 jednakih uzastopnih mjesečnih anuiteta. Međutim, zbog epidemije bolesti COVID-19 i neostvarenja planova poslovanja, nije bilo za očekivati da će Društvo biti u mogućnosti uredno plaćati dospjele anuitete. Kako ne bi došlo do kršenja obveza Društva iz ugovora o dugoročnom kreditu, u studenom 2020. godine je podnesen zahtjev za reprogram toga kredita odnosno za produljenje roka počeka do 31. svibnja 2023. godine. Zahtjev su odobrila sva nadležna tijela i banke (Vlada Republike Hrvatske, Ministarstvo mora, prometa i infrastrukture, Hrvatska poštanska banka d.d., Hrvatska banka za obnovu i razvitak).

Samostalna služba za unutarnju reviziju Ministarstva mora, prometa i infrastrukture, u razdoblju od ožujka do lipnja 2021. godine provodila je reviziju procesa obračuna i isplate plaća i naknada radnicima Društva. Nisu utvrđene nepravilnosti, već su dane preporuke za poboljšanje revidiranih procesa.

Radovi na rekonstrukciji kontrolnog tornja Hrvatske kontrole zračne plovidbe d.o.o. su u završnoj fazi te se uskoro očekuje preseljenje službi toga društva u novi objekt odnosno napuštanje poslovnih prostora u vlasništvu Društva koje trenutno koriste na temelju ugovora o zakupu. Ti poslovni prostori će se prenamijeniti za potrebe Društva, a u tijeku su pripreme toga projekta.

Društvo nastavlja s rekonstrukcijom putničke zgrade radi prilagođavanja uvjetima Schengena te zahtjevima s aspekata sigurnosti i zaštite, ali i osiguranja većih prostora za obavljanje sekundarnih djelatnosti (maloprodaja, ugostiteljstvo i dr.).

U tijeku su pregovori sa zračnim prijevoznicima oko uvođenja novih linija, postupak revizije cjenika temeljnih usluga i usluga na poseban zahtjev te priprema programa poticaja za zračne prijevoznike.

Društvo provodi i aktivnosti usmjerene na stvaranje uvjeta za daljnji razvoj Zračne luke Osijek, koji uključuje proširenje i modernizaciju infrastrukture i svih pratećih sadržaja, ali i na stvaranje poslovnih prilika za potencijalne investitore.

# Zaključak

Nepostojanje poslovnog interesa zračnih prijevoznika, zastarjela infrastruktura i oprema, visoki troškovi poslovanja i brojni drugi problemi zbog kojih je poslovanje Društva trenutno nemoguće bez raznih oblika potpora, u uvjetima pandemije su još više došli do izražaja. Dolaskom nove Uprave krajem travnja 2021. godine provedeno je snimanje stanja na svim područjima poslovanja i revidirani su započeti projekti. Zaključak dosad provedenih analiza je da Društvo nema strateški plan odnosno jasnu viziju smjera u kojem se razvija. Ono što slijedi je sveobuhvatno dugoročno planiranje, strateško razmišljanje, reorganizacija u smislu dodatnog povećanja učinkovitosti ljudskih i svih drugih potencijala te racionalizacije poslovanja kako bi se Društvo čim prije pozicioniralo na tržištu i ispunilo svoju svrhu postojanja.

 Direktor

 Ivan Kos